Hildur Guðnadóttir hefur gert það gott síðustu misseri . Ap / richard shotwell Hildur Guðnadóttir hreppti verðlaun samtaka kvikmyndagagnrýnenda í Bandaríkjunum í nótt fyrir tónlist sína í kvikmyndinni Joker . Verðlaunin í nótt voru þau sjöttu sem Hildur hefur hlotið fyrir tónlistina í Joker en áður hafði hún verið verðlaunuð á Golden Globe-hátíðinni og er tilnefnd til BAFTA-verðlaunanna . Síðar í dag verða tilnefningar til Óskarsverðlauna kunngjörðar en teljast verður afar líklegt að hún hljóti tilnefningu miðað við velgengnina á öðrum verðlaunahátíðum . Hildur er einnig tilnefnd til Grammy-verðlauna fyrir tónlistina í þáttunum Chernobyl en áður hafði hún hlotið Emmy-verðlaunin fyrir þá tónlist . Aðalstef myndarinnar er leikið á selló , sem er aðalhljóðfæri Hildar , en leikstjóri myndarinnar , Todd Phillips , hefur lýst því hvernig sellóleikur Hildar hjálpaði þeim að skapa eina eftirminnilegustu senu myndarinnar . Um er að ræða senu þar sem Arthur Fleck , sem síðar verður hið alræmda illmenni Jokerinn , stígur dans á baðherbergi eftir að hafa myrt nokkra í neðanjarðarlest . Phillips sagði frá vandræðunum sem hann og aðalleikari myndarinnar Joaquin Phoenix stóðu frammi fyrir þegar taka átti upp senuna á baðherberginu . Phoenix hafði stungið upp á að karakterinn hans myndi stíga dans . Það var þá sem Phillips leyfði honum að heyra sellóverkið sem Hildur hafði samið fyrir myndina . Verkið greip Phoenix samstundis sem hreyfði sig út frá tónlist Hildar . Hildur hefur sjálf greint frá því að Phoenix hefði tjáð henni að þegar hann heyrði verkið hennar þá hefði hann fyrst náð að komast að kjarna Jokersins . „ Hann komst inn í hugarheim hans með hjálp tónlistarinnar . Það sést að hann hreyfir sig í takt við verkið . Við hlustuðum á það með honum í myndinni . Þetta var fyrsta senan sem ég fékk að sjá úr myndinni . Það var töfrum líkast að sjá að hann upplifði í raun sömu hreyfingar og ég upplifði þegar ég samdi verkið , “ sagði Hildur .